
PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la proiectul de decizie a Consiliului privind încheierea Acordului dintre Uniunea Europeană și Bosnia și Herțegovina privind activitățile operative desfășurate de Agenția Europeană pentru Poliția de Frontieră și Garda de Coastă în Bosnia și Herțegovina
(16666/2024 – C10‑0117/2025 – 2024/0305(NLE))
(Procedura de aprobare)
Parlamentul European,
–	având în vedere proiectul de decizie a Consiliului (16666/2024),
–	având în vedere proiectul de Acord între Uniunea Europeană și Bosnia și Herțegovina privind activitățile operative desfășurate de Agenția Europeană pentru Poliția de Frontieră și Garda de Coastă în Bosnia și Herțegovina (16665/2024),
–	având în vedere cererea de aprobare prezentată de Consiliu în conformitate cu articolul 77 alineatul (2) literele (b) și (d), articolul 79 alineatul (2) litera (c) și articolul 218 alineatul (6) al doilea paragraf litera (a) din Tratatul privind funcționarea Uniunii Europene (C10‑0117/2025),
–	având în vedere articolul 107 alineatele (1) și (4) și articolul 117 alineatul (7) din Regulamentul său de procedură,
–	având în vedere recomandarea Comisiei pentru libertăți civile, justiție și afaceri interne (A10‑0000/2025),
1.	aprobă încheierea acordului;
2.	încredințează Președintei sarcina de a transmite poziția Parlamentului Consiliului, Comisiei, precum și guvernelor și parlamentelor statelor membre și ale Bosniei și Herțegovinei.

a. Context
Propunerea de decizie a Consiliului vizează să aprobe Acordul privind statutul dintre Uniunea Europeană și Bosnia și Herțegovina referitor la activitățile operaționale desfășurate de Agenția Europeană pentru Poliția de Frontieră și Garda de Coastă în Bosnia și Herțegovina, astfel cum este prevăzut în Regulamentul (UE) 2019/1896 privind poliția de frontieră și garda de coastă la nivel european.

Una dintre sarcinile Agenției Europene pentru Poliția de Frontieră și Garda de Coastă („Agenția”) este de a coopera cu țările terțe în domeniile care intră sub incidența Regulamentului privind poliția de frontieră și garda de coastă la nivel european, „inclusiv prin eventuala trimitere operativă a echipelor de gestionare a frontierelor în țări terțe”. Agenția poate coopera cu autoritățile țărilor terțe competente în domeniile care intră sub incidența regulamentului în măsura necesară pentru îndeplinirea sarcinilor sale și poate desfășura acțiuni legate de gestionarea europeană integrată a frontierelor pe teritoriul unei țări terțe, sub rezerva acordului țării terțe respective.

Scopul acordului privind statutul este de a acoperi toate aspectele care sunt necesare pentru desfășurarea acțiunilor Agenției în țări terțe. În temeiul articolului 73 alineatul (3) din Regulamentul (UE) 2019/1896, în situațiile în care trebuie trimise echipe de gestionare a frontierelor din cadrul corpului permanent al poliției de frontieră și gărzii de coastă la nivel european către o țară terță în care membrii echipei vor exercita atribuții executive, Uniunea încheie cu țara terță în cauză un acord privind statutul.

În conformitate cu Regulamentul privind poliția de frontieră și garda de coastă la nivel european și astfel cum se menționează la articolul 76 alineatul (1) din regulament, Comisia a prezentat, în comunicarea sa COM(2021)0829, un model de acord privind statutul, astfel cum se menționează în Regulamentul (UE) 2019/1896, care conține dispoziții specifice pentru desfășurarea de acțiuni pe teritoriul unor țări terțe. Acordul privind statutul cu Bosnia și Herțegovina se bazează pe modelul elaborat de Comisie.

La 14 octombrie 2025, Comisia a informat raportorii în legătură cu progresele înregistrate în negocierile pe marginea acordului privind statutul dintre Uniunea Europeană și Bosnia și Herțegovina. Autoritățile din Bosnia și Herțegovina au fost, de asemenea, prezente la reuniune. O reuniune cu ofițerul pentru drepturile fundamentale al Frontex („ofițerul pentru drepturile fundamentale”) și cu Autoritatea Europeană pentru Protecția Datelor („AEPD”) a fost, de asemenea, programată pentru 6 noiembrie 2025. Acordul a fost semnat la 11 iunie 2025 la Sarajevo, Bosnia și Herțegovina.

b. Poziția raportorului
În perioada de apogeu al crizei migrației și a refugiaților din 2015, sute de mii de solicitanți de azil și migranți au sosit în Uniunea Europeană prin Balcanii de Vest. Presiunea migrației asupra rutelor din Balcanii de Vest a fost semnificativă în următorii ani, creând presiuni la frontierele externe ale UE. Astfel, au fost necesare eforturi suplimentare pentru a controla fluxul migrator în mod legal, în conformitate cu legislația internațională și europeană.

Raportorul consideră că încheierea de acorduri formale și obligatorii din punct de vedere juridic în cadrul cooperării cu țările terțe este de o importanță crucială pentru a asigura transparența, controlul public și supravegherea democratică a unei astfel de cooperări.

Cooperarea structurată și susținută cu țările terțe, în special cu Balcanii de Vest, face parte integrantă din spațiul de stabilitate și securitate al Europei. Prin urmare, întărirea cooperării în domeniul migrației și al gestionării frontierelor cu Bosnia și Herțegovina este importantă din punct de vedere strategic pentru a reduce presiunea asupra frontierelor croate care se învecinează cu Bosnia și Herțegovina și, astfel, pentru a preveni trecerile ilegale la frontierele externe ale UE, precum și pentru a combate criminalitatea transfrontalieră. Prin urmare, cooperarea strânsă cu partenerii din Balcanii de Vest este vitală nu numai pentru gestionarea fluxurilor de migrație către UE, reducerea numărului de sosiri ilegale și îmbunătățirea eficienței operațiunilor de returnare, ci și pentru combaterea introducerii ilegale de migranți și atenuarea riscurilor legate de criminalitatea organizată.

Atât Agenția Europeană pentru Poliția de Frontieră și Garda de Coastă, cât și Ministerul Federal al Afacerilor Interne din Bosnia și Herțegovina au obligația de a adera la dispozițiile Regulamentului (UE) 2019/1896 și de a asigura respectarea deplină a acestora, inclusiv în ceea ce privește drepturile fundamentale. În cursul procedurii de aprobare în Parlamentul European, explicațiile date de Comisie, de autoritățile competente din Bosnia și Herțegovina, de ofițerul pentru drepturile fundamentale și de AEPD despre importanța acestui acord privind statutul s-au dovedit a fi satisfăcătoare. Acordul privind statutul și prezența agenților Agenției Europene pentru Poliția de Frontieră și Garda de Coastă pe teritoriul Bosniei și Herțegovinei vor contribui la combaterea migrației ilegale către UE și la îmbunătățirea situației generale în materie de securitate, protejând totodată pe deplin drepturile fundamentale în timpul proceselor de control la frontiere. Având în vedere numărul semnificativ de persoane care tranzitează Bosnia și Herțegovina pentru a ajunge la UE, acest acord va consolida sprijinul acordat partenerilor din Balcanii de Vest în gestionarea fluxurilor de migrație într-un mod mai eficace și în deplină conformitate cu standardele noastre europene.

În concluzie, raportorul consideră că acordul propus privind statutul corespunde modelului de acord privind statutul, potrivit prevederilor din comunicarea Comisiei privind conținutul și dispozițiile care ar trebui incluse în acordul final.

Întrucât prezentul acord intră în faza de punere în aplicare, Parlamentul European solicită Agenției Europene pentru Poliția de Frontieră și Garda de Coastă să informeze prompt Parlamentul European cu privire la activitățile desfășurate în cadrul punerii în aplicare a Acordului privind statutul și îi reamintește acesteia obligația care îi revine de a include în rapoartele sale anuale o evaluare a cooperării cu țările terțe în concordanță cu articolul 73 alineatul (8) din Regulamentul (UE) 2019/1896.

Acordurile privind statutul referitoare la activitățile operative desfășurate de Agenția Europeană pentru Poliția de Frontieră și Garda de Coastă care au fost deja încheiate cu Moldova, Macedonia de Nord, Muntenegru, Albania și Serbia au demonstrat că o cooperare strânsă cu Balcanii de Vest aduce rezultate pozitive. 

Având în vedere cele de mai sus, raportorul recomandă Parlamentului să aprobe proiectul de decizie a Consiliului.

